Писмо от Васил Левски до сливенци, 04.04.1872
Братя членове на Ч[М]БРК,

Изпращаме Ви печатни разписки, които ще давате срещу дадени те пари… [на тези], които биха подпомогнали парично народното дело. Ще се дават вместо името под No-ро от едно, две и пр. в едното село; в другото село ще захваща като от първи No-р. А мястото, отдето е човекът, ще се замени с друго име, каквото и да е, или друго село или град, като: Приехме от No 1 в Стамболу Мехмед ефенди, вместо Сливен, чрез м.к. [местния к-т] в Стамб.М.ефенди, или чрез еди-кой си толкова гроша и словом толкова от лири еди-колко си и пр.

Същото ще се записва и в малкото късче, което значи кютун [се нарича кочан]… Ще се отреже после това късче и то ще Ви бъде правата сметка, която ще предавате от време на време в ЦК.

По същия ред ще се дават и комитетските [общите] разписки…

* * * * *

Научили сте чрез вестника за Ангел Кънчев, че се е убил в Русчук и [че] нищо няма намерено в него. Човек проводихме и разбрахме по-тънко. Страхът му е [станал] причина да не знае какво да прави. Остави името си безсмъртно. За честните хора е такава смърт… Не бойте се, братя български синове, от такава смърт! Защото днес [тя] е най-сладка, честна и права смърт за всеки българин. Дързост и постоянство! Времето е близо, ще видим и свобода.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.56, 217''

Писма от Васил Левски